Apr 12,2015
గ్రీన్‌పీస్‌పై ప్రభుత్వం మండిపాటు
          న్యూఢిల్లీ : గ్రీన్‌పీస్‌ స్వచ్ఛంద సంస్థ భారత ప్రణాళిక వ్యతిరేక కార్యక్రమాలకు పాల్పడుతుందని కేంద్ర హోంమంత్రిత్వశాఖ ఆరోపించింది. బొగ్గు ఆధారిత థర్మల్‌ పవర్‌ ప్లాంట్లు నిర్మించాలని భారత దేశం ప్రణాళిక సిద్ధం చేస్తున్న నేపథ్యంలో గ్రీన్‌పీస్‌ సంస్థ దీనికి వ్యతిరేకంగా కార్యక్రమాలు చేపట్టిందని ప్రభుత్వం ఆరోపించింది. బొగ్గు బ్లాక్‌లను లక్ష్యంగా చేసుకుని గ్రీన్‌పీస్‌ బొగ్గు వ్యతిరేక ఉద్యమాన్ని లేవనెత్తటం పట్ల ప్రభుత్వం విచారం వ్యక్తం చేసింది. విదేశ నిధులతో కార్యక్రమాలు నిర్వహిస్తున్న గ్రీన్‌పీస్‌ సంస్థ ప్రభుత్వ రంగ సంస్థ అయిన కోల్‌ ఇండియా లిమిటెడ్‌కు వ్యతిరేకంగా ప్రచారం నిర్వహిస్తుందని ప్రభుత్వం ఆరోపించింది. గ్రీన్‌పీస్‌ సంస్థ భారత ఆర్థిక వ్యవస్థను దెబ్బతీసే విధంగా చర్యలు చేపట్టడం సహించబోమని హోంమంత్రిత్వశాఖ తీవ్రంగా మండిపడింది. కొత్తగా థర్మల్‌ పవర్‌ ప్లాంట్ల నిర్మాణాలు చేపట్టవద్దని, పాత పవర్‌ ప్లాంట్లను మూసివేయాలని గ్రీన్‌పీస్‌ సంస్థ ఉద్యమం చేపట్టింది.
మీ స్నేహితులకు రికమెండ్ చెయ్యండి